Hesekiele 39 | Beibele Inthaneteng | Phetolelo ya Lefase le Lefsa
39 “Ge e le wena morwa wa motho, porofetela Gogo+ o re: ‘Se ke seo Mmuši Morena Jehofa a se boletšego: “Ke nna yo ke lwa le wena Gogo, wena kgošana e kgolo ya Mesheke+ le Tubala.+
2 Ke tla go retolla ka go eta pele,+ ka go rotoša go tšwa ka leboaboa+ gomme ka go tliša dithabeng tša Isiraele.
3 Ke tla itia bora bja gago bja tšwa ka seatleng sa gago sa le letshadi, mesebe ya gago ka e wiša ka seatleng sa gago sa le letona.
4 O tla wela dithabeng tša Isiraele,+ wena le mephato ya gago ka moka ya madira le merafo yeo e tlago go ba e na le wena. Ke tla go gafela go dinonyana tša go ja nama, dinonyana tša mehutahuta le dibata tša naga gore o be dijo tša tšona.”’+
5 “‘O tla wela fase godimo ga naga,+ gobane nna ke boletše,’ o re’alo Mmuši Morena Jehofa.
6 “‘Ke tla romela mollo godimo ga Magogo+ le godimo ga bao ba dulago dihlakahlakeng ka polokego;+ ke moo batho ba tlago go tseba gore ke nna Jehofa.
7 Ke tla tsebatša leina la ka le lekgethwa bathong ba ka ba Isiraele, le ka mohla nka se sa dumelela leina la ka le lekgethwa le gobošwa;+ ke moo ditšhaba di tlago go tseba gore ke nna Jehofa,+ Mokgethwa wa Isiraele.’+
8 “‘Tsebang gore tše di tla tla gomme tša direga,’+ o re’alo Mmuši Morena Jehofa. ‘Le ke letšatši leo ke boletšego ka lona.+
9 Ruri badudi ba metse ya Isiraele ba tla tšwa ba tšhuma mello le go e gotša ka ditlhamo le dikotse tše dikgolo le tše dinyenyane—ka mara le mesebe, ka melamo le marumo; ba tla gotša mello+ ka tšona ka nywaga e šupago.
10 Ba ka se topelele dikgonyana nageng goba ba rwalela dikgong dithokgweng, ka gobane ba tla gotša mello ka ditlhamo.’
“‘Ba tla dira dithebola ka bao ba bego ba ba dira dithebola+ gomme ba hula bao ba bego ba ba hula,’ o re’alo Mmuši Morena Jehofa.
11 “‘Letšatšing leo Gogo+ ke tla mo nea lefelo moo, e lego mabitla a Isiraele, moedi wa bao ba phatšago ka bohlabela bja lewatle gomme wa thiba bao ba fetago. Moo ke moo ba tlago go bolokela Gogo le lešaba la gagwe ka moka, ba tla o bitša gore ke Moedi wa Lešaba la Gogo.+
12 Ba ntlo ya Isiraele ba tla ba boloka ka dikgwedi tše šupago ka morero wa go hlwekiša naga.+
13 Batho ka moka ba mo nageng ba tla ba boloka, le gona ba tla tuma ka seo letšatšing la ge ke itagafatša,’+ o re’alo Mmuši Morena Jehofa.
14 “‘Ba tla arola batho bao ba tlago go šoma ka mehla, ba phatša nageng ba boloka, ba dirišana le ba bangwe bao ba phatšago, ba boloka bao ba šetšego nageng e le gore ba e hlwekiše. Ba tla fetša dikgwedi tše šupago ba ba tsoma.
15 Bao ba phatšago ba tla phatša nageng, gomme ge motho a ka bona lerapo la motho, a age leswao hleng ga lona, go fihlela ge bao ba bolokago ba le bolokile Moeding wa Lešaba la Gogo.+
16 Leina la motse woo e tla ba Hamona. Ba tla hlwekiša naga yeo.’+
17 “Ge e le wena morwa wa motho, se ke seo Mmuši Morena Jehofa a se boletšego: ‘Botša mohuta o mongwe le o mongwe wa dinonyana le dibata ka moka tša naga o re:+ “Kgobokanang gomme le tleng. Kgobokanang go dikologa sehlabelo sa ka seo ke le direlago sona. Ke sehlabelo se segolo dithabeng tša Isiraele.+ Le tla ja nama la ba la nwa madi.+
18 Le tla ja nama ya bagale,+ la nwa madi a dikgošana tša lefase. Bona bao ka moka ke dikgapa, dikgapana,+ diphooko, dipowana+ le diphoofolo tše di nonnego tša Bashani.+
19 Sehlabelong sa ka seo ke tlago go le direla sona le tla ja makhura la khora+ gomme la nwa madi la tagwa.”’
20 “‘Tafoleng ya ka le tla khora dipere le banamedi ba tšona, bagale le mehuta ka moka ya bahlabani,’ o re’alo Mmuši Morena Jehofa.+
21 “‘Ke tla bea letago la ka gare ga ditšhaba; ke moo ditšhaba ka moka di tlago go bona kahlolo ya ka yeo ke e phethilego,+ le seatla sa ka seo ke se beilego gare ga tšona.+
22 Ke moo ba ntlo ya Isiraele ba tlago go tseba gore ke nna Jehofa Modimo wa bona go tloga letšatšing leo go ya pele.+
23 Le gona ditšhaba di tla tseba gore e be e le ka baka la molato wa bona ba ntlo ya Isiraele ge ba išitšwe bothopša,+ ka baka la ge ba ile ba se mpotegele gomme nna ka ba utela sefahlego sa ka+ ka ba ka ba gafela seatleng sa manaba a bona, ka moka ga bona ba wa ka tšhoša.+
24 Ke ba dirile kamoo go swanelago go se hlweke ga bona le dikarogo tša bona,+ ka ba utela sefahlego sa ka.’
25 “Ka gona se ke seo Mmuši Morena Jehofa a se boletšego: ‘Bjale ke tla buša mathopša a Jakobo+ gomme ka gaugela bohle ba ntlo ya Isiraele;+ ke tla bontšha boineelo bjo bo feletšego leineng la ka le lekgethwa.+
26 Ge ba dula mmung wa bona ka polokego+ gomme go se yo a ba tšhošago,+ ba tla ba ba šetše ba ile ba rwala kgobogo+ ya bona le go se mpotegele ga bona ka moka.+
27 Ge ke ba buša go tšwa merafong gomme ke ba kgoboketša go tšwa dinageng tša manaba a bona,+ ke tla buša ka ikgethagatša gare ga bona pele ga mahlo a ditšhaba tše dintši.’+
28 “‘Ge ke ba iša bothopša ditšhabeng gomme ke ba kgobokanyetša mmung wa bona,+ e le gore ke se šadiše le o tee wa bona moo,+ ke moo ba tlago go tseba gore ke nna Jehofa Modimo wa bona.
29 Nka se sa utela ba ntlo ya Isiraele sefahlego sa ka,+ ka gobane ke tla tšhollela moya wa ka go bona,’+ o re’alo Mmuši Morena Jehofa.”
mailto:?body=Bala Beibele Inthaneteng%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D26%26Chapter%3D39%26wtlocale%3DSE%26srcid=share⊂ject=Bala Beibele Inthaneteng